ธกส.ปั๊มสินเชื่อรากหญ้าอีก6หมื่นล้าน
ธ.ก.ส. ตั้งเป้าปล่อยสินเชื่อเกษตร 6 หมื่นล้านบาท โดยเน้นตอบแทนลูกค้า ทำสินเชื่อประกันสินเชื่อให้เกษตรสูงสุด 1 แสนบาท
4 พ.ค. 2554

ธ.ก.ส. ตั้งเป้าปล่อยสินเชื่อเกษตร 6 หมื่นล้านบาท โดยเน้นตอบแทนลูกค้า ทำสินเชื่อประกันสินเชื่อให้เกษตรสูงสุด 1 แสนบาท
นายวินัย เครือตรีประดิษฐ์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ปี 2554 ธนาคารตั้งเป้าปล่อยสินเชื่อ 6 หมื่นล้านบาท แบ่งเป็นการปล่อยสินเชื่อตามนโยบายรัฐบาลเพื่อสนับสนุนเศรษฐกิจฐานราก จำนวน 3.5 หมื่นล้านบาท และการปล่อยสินเชื่อเชิงรุกเพื่อเพิ่มขีดความสามารถและประสิทธิภาพของสินค้าเกษตรให้มีมูลค่าเพิ่มสูงขึ้น  1.5 หมื่นล้านบาท รวมทั้งการปล่อยสินเชื่อเพื่อสนับสนุนด้านสถาบันเกษตรกร เช่น สหกรณ์ องค์การปกครองส่วนท้องถิ่น (อปท.) นิติบุคคล กองทุนหมู่บ้าน อีกจำนวน 1 หมื่นล้านบาท
นอกจากนี้ ยังตั้งเป้ารับเงินฝากเพิ่มอีก 4 หมื่นล้านบาท พร้อมทั้งหารายได้เพิ่มจากค่าธรรมเนียมอีก 1.4 พันล้านบาท
นายวินัย กล่าวว่า การดำเนินปี 2554 ธ.ก.ส.เน้นตอบแทนและบริการลูกค้า โดยธนาคารจัดทำโครงการประกันสินเชื่อสำหรับลูกค้ารายย่อยชั้นดี วงเงินตั้งแต่ 3 หมื่นบาทถึงไม่เกิน 1 แสนบาท สำหรับลูกค้าชั้นดีของธนาคารกว่า 3 ล้านรายจากทั้งหมด 4.5 ล้านราย โดยคาดว่าจะใช้งบประมาณทั้งสิ้น 6-7 ร้อยล้านบาท เริ่มตั้งแต่ 1 ก.ค. 2554 โดยโครงการดังกล่าวจะช่วยกระตุ้นให้เกษตรกรชำระหนี้ตามกำหนด